‘જુઓ, આરાધના, અમે ડૉક્ટર રોગનું નિદાન કરતાં પહેલાં પગથી માથા સુધી દર્દીને શાંતિથી તપાસીએ છીએ. જરૂર પ્રમાણે બ્લ્ડ, યુરિનની તપાસ કરાવીએ છીએ. સ્ક્રીનીંગ, એક્સ-રે, સોનોગ્રાફી વગેરે પણ કરીએ છીએ અને પછી જ રોગના નિદાનનો નિર્ણય કરીએ છીએ. સમજ્યાં ?’ પછી થોડું અટકીને ઉમેર્યું, ‘હા આરાધના, હું જાણું છંં કે તમે અનાથઆશ્રમમાંથી પુત્ર દત્તક લીધો છે, એ પણ જાણ્યું કે તમારું કુટુંબ અને સમાજ તમે જ એ પુત્રને જન્મ આપ્યો છે તેવો કાદવ ઉછાળે છે. તમારા ચારિત્ર ઉપર શંકા કરે છે અને તમારાં અપમાનજનક માગાં આવે છે. તમારી મમ્મી તમને એ બાળક પાછું અનાથઆશ્રમને સોંપી દેવા સમજાવે છે; પણ તમે તમારા નિર્ણયમાં મક્કમ છો. આથી વિશેષ કંઈ કહેવું છે ? આ બે-ત્રણ દિવસમાં તમારી પૂરતી માહિતી મેળવી લીધી છે ને ?’